Barnelege om helgestengt barneavdeling: – Uverdig for barna

Helsedepartementet: – Har gjort grundige vurderinger

PÅ SYKEHUSET: Familien måtte bygge om huset da Trym var fire, for å legge til rette for hans sykdom. Foto:PRIVAT,

Barneavdeling holder helgestengt - mamma frykter for Trym (10)

Kun én barneavdeling holder helgeåpent i hele Møre og Romsdal. Det kan bety liv og død for noen barneforeldre.

28. november 2014

Artikkelen er over fem år gammel

Frustrerte foreldre raser mot Helse Møre og Romsdal (HRM) etter fem uker med helgestengt barneavdeling på Kristiansund sykehus. Ålesund er eneste avdeling som holder åpent i fylket, noe som betyr at foreldre i verste fall må kjøre flere timer for å få behandlet sine syke barn.

– Trym (10) har en hissig sykdom, og blir bare sykere og sykere. Nærmeste helgeåpne avdeling ligger i Ålesund tre timer unna. Jeg tror aldri Trym vil klare den turen, sier mor Ellen Marie Langnes.







Det var NRK Møre og Romsdal som først omtalte saken om Trym.

– Må kjøre flere timer

Med tiden blir tilstanden hans gradvis verre og han får kraftige epileptiske anfall, ifølge familien. På grunn av tiåringens prekære situasjon har det i to år vært nødvendig at en lege kom hele veien fra Ålesund til Eide for å behandle ham.

Hver tredje måned blir Trym fraktet til Kristiansund sykehus for en rutinesjekk av tiåringens oksygenopptak. Neste måned legges han inn igjen, for første gang siden barneavdelingen ble helgestengt, og det bekymrer moren.

– Sist gang vi var inne til denne rutinesjekken ble han lagt inn onsdag, og skulle skrives ut dagen etter. Trym ble ikke utskrevet før mandagen etter. Jeg spurte legene hva som ville skje med ham når barneavdelingen stengte, og på det tidspunktet visste de ikke, forteller Langnes.

Flere foreldre har luftet sin frustrasjon over vedtaket som ble fattet i sommer, og i overkant av 3000 personer har meldt seg inn i Facebookgruppen «Vi som trenger barneavdelingen i Kristiansund».

- Forsvarlig drift

Styringsvedtaket til Helse Møre og Romsdal er en del av en større innsparingsplan for 2014-2020, hvor foretaket må spare 87 millioner kroner ved utgangen av året. Klinikksjefen ved HRM sier omleggingen har gått greit så langt.

– Vi hadde en utredning og risikoanalyse på dette for et år siden, som resulterte i tre ulike driftsalternativer, og vi mener å ha valgt den mest fornuftige løsningen. Med denne modellen får vi bedre ressursutnyttelse, hvor vi flytter over flere til poliklinikk og dagbehandling, sier klinikksjef for Helse Møre og Romsdal Ove Økland.

I risikoanalysen, som VG har fått utlevert, er den valgte modellen, med helgestengt avdeling, vurdert som uattraktiv for de ansatte, fordi døgnbehandling trekker de mest interessante pasientgruppene og gir viktige økonomiske tillegg for ubekvem arbeidstid.

I TRÅD MED STYREVEDTAK: Klinikksjef Ove Økland forteller at omleggingen til mer dagbehandling og poliklinikk er helt i tråd med flere styrevedtak som er gjort i Helse Midt-Norge, som har ansvar for sykehus og spesialisthelsetjenesten i de midt-norske fylkene. Foto:Kristin Støylen,PRESSEBILDE

Analysegruppen sier i tillegg at risikoen er høy for at ansatte slutter, og at en dermed ikke får ansatt tilstrekkelig kompetent personell. Det frykter ikke Økland.

– Det er gjort undersøkelser på dette, som viser at flere ser på det som et gode å ikke jobbe helg, sier han og understreker at omleggingen har bydd på få problemer.

– Førsteinntrykket er at de som trenger hjelp får god hjelp. Så er det naturligvis enkeltsaker, som viser at vi må jobbe bedre i noen gråsoner. Jeg kan forstå det i en omleggingsfase kan by på problemer. Men vi må huske at mange ble sendt videre til Trondheim og Ålesund lenge før avdelingen ble helgestengt, sier Økland.

Han uttrykker samtidig at han har stor tro på vurderingsevnen til legevaktene, og at de sitter på nok kompetanse til å håndtere syke barn som trenger hjelp.

– Helseforetaket driver med risikosport

Barneavdelingen i Kristiansund har nå holdt stengt i fem påfølgende helger, og ikke alle ansatte er overbevist om at dette er riktig vei å gå.

– Folk som kommer med syke barn tror ikke sine egne ører når de får vite at det ligger en tom barneavdeling i tredje etasje. Dette er risikosport, og en uverdig behandling av barna, sier tillitsvalgt barnelege for Molde og Kristiansund sykehus Anna Owczarz.

Helse- og omsorgsdepartementet mener på sin side at HRMs drift er forsvarlig, og har tro på at foretaket fortsatt vil sikre barnas sikkerhet.

SIKRER BARNA: Statssekretær Anne Grethe Erlandsen (H) i Helse- og omsorgsdepartementet mener Helse Møre og Romsdal vil klare å sikre barna tjenester av god kvalitet. Foto:Håkon Mosvold Larsen,NTB scanpix

‑ Det er viktig at syke barn sikres tjenester av god kvalitet. Helse Møre og Romsdal har nå gjort endringer etter grundige vurderinger. Enkeltpasienter med spesielle behov skal få tilpassede løsninger, sier statssekretær i Helse- og omsorgsdepartementet Anne Grethe Erlandsen til VG.

Før hun fortsetter:

– Selv om barneavdelingen ved Kristiansund sykehus er helgestengt, må sykehuset som før kunne håndtere akutte tilfeller for barn.

Barnelege Owczarz er ikke overbevist, og tror barneavdelingen kommer til å etterlate seg et stort tomrom på sykehuset som har holdt helgeåpent i nesten 50 år.

– Akutt syke barn som kommer til legevakten ved sykehuset vil få «minste behandling», altså behandling slik at de tåler den lange reisen til nærmeste åpne barneavdeling. Det beste hadde vært å fortsette behandlingen på sykehuset, der vi har utstyr og personell tilgjengelig. En tre timers reise til Ålesund vil være en påkjenning for barn og foreldre. Innsparingseffekten på omleggingen står på ingen måte i relasjon til hva vi pålegger disse pasientene, sier Owczarz.

Og legger til:

– De sykeste barna blir sendt med helikopter. Hva om helikoptrene ikke kan ta av grunnet dårlig værforhold, som ofte er tilfelle i Kristiansund. Det vil da ikke være kompetent helsepersonell til stede som kan hjelpe barnet, fordi barneavdelingen er stengt.

HELGESTENGT: Sykehuset i Kristiansund har hatt helgestengt barneavdeling i fem påfølgende helger, etter at Helse Møre og Romsdal vedtok å omlegge til femdøgnspost i sommer. Foto:Espen Braata,

Publisert: 28.11.14 kl. 07:27

Les også

Mer om Sykehus Helse